Premierul Marcel Ciolacu a declarat că aderarea la spaţiul Schengen aerian şi maritim de la 31 martie constituie o victorie a României şi a dat asigurări că se urmăreşte o aderare completă până la finalul anului, relatează Agerpres.
Ciolacu a punctat că pentru îndeplinirea obiectivelor majore de ţară este nevoie de stabilitate şi de o voce unitară în jurul proiectelor.
"Şi iată, am reuşit ca de la 31 martie să avem Schengen aerian şi Schengen maritim. Este un prim pas, care ne confirmă că suntem pe un drum ireversibil, este o victorie a României, a tuturor celor care au crezut în acest proiect şi vă asigur că avem în plan ca până la sfârşitul anului să avem o aderare completă la Schengen, inclusiv terestru", a afirmat Marcel Ciolacu, la Timişoara, la inaugurarea unui terminal al Aeroportului Internaţional.
Potrivit premierului, pentru ca acest lucru să poată fi îndeplinit, trebuie însă ca interesul românilor şi al României să primeze în faţa orgoliilor politice.
"Nimic nu se poate construi atunci când este haos şi forţele politice se ceartă între ele. Este nevoie de stabilitate şi de o voce unitară în jurul proiectelor majore de ţară, aşa cum este Schengen, aşa cum anul viitor este proiectul de ridicare a vizelor pentru Statele Unite, aşa cum în 2026 avem proiectul de aderare la OCDE", a mai spus Ciolacu.
Premierul Marcel Ciolacu a participat la inaugurarea unui nou terminal de plecări externe al Aeroportului Internaţional "Traian Vuia" Timişoara, la eveniment fiind prezenţi de asemenea ministrul Transporturilor, Sorin Grindeanu, şi preşedintele Senatului, Nicolae Ciucă.
Citeste si:
Sursa foto: Agerpres
Te-ar putea interesa și: